|  |
| --- |
| Palvelusopimus kaasun ja vedyn alkuperätakuurekisterin käytöstä |
| xx.xx.2022 |
| Gasgrid Finland Oy:nja[N.N OY:n]välillä |

**Sisällysluettelo**

[1 OSAPUOLET 4](#_Toc96945807)

[2 SOPIMUKSEN TAUSTA JA TARKOITUS 4](#_Toc96945808)

[3 MÄÄRITELMÄT 4](#_Toc96945809)

[4 TIETOJÄRJESTELMÄT 4](#_Toc96945810)

[5 TILINHALTIJAN VELVOLLISUUDET 5](#_Toc96945811)

[5.1 Maksut 5](#_Toc96945812)

[5.2 Tilin päivittäminen ja perustietojen ylläpitäminen 5](#_Toc96945813)

[5.3 Alkuperätakuiden peruuttaminen 6](#_Toc96945814)

[5.4 Oikeuksien ja velvoitteiden siirto 6](#_Toc96945815)

[6 VIRHEET TRANSAKTIOISSA 6](#_Toc96945816)

[7 HENKILÖTIETOJEN KÄSITTELY JA TIETOTURVA 6](#_Toc96945817)

[8 VASTUUT 7](#_Toc96945818)

[9 YLIVOIMAINEN ESTE (FORCE MAJEURE) 7](#_Toc96945819)

[10 JULKISUUSLAKI, LUOTTAMUKSELLINEN AINEISTO JA SALASSAPITOVELVOITTEET 8](#_Toc96945820)

[11 SOPIMUKSEN VOIMASSAOLO JA PÄÄTTYMINEN 8](#_Toc96945821)

[11.1 Sopimuksen voimassaolo 8](#_Toc96945822)

[11.2 Sopimuksen irtisanominen tilinhaltijan toimesta 9](#_Toc96945823)

[11.3 Sopimuksen irtisanominen Rekisterin Ylläpitäjän toimesta 9](#_Toc96945824)

[12 MUUT SOPIMUSEHDOT 9](#_Toc96945825)

[12.1 Sopimuskokonaisuus 9](#_Toc96945826)

[12.2 Ehtojen erillisyys 9](#_Toc96945827)

[12.3 Ilmoitukset 9](#_Toc96945828)

[12.4 Aineettomat oikeudet 10](#_Toc96945829)

[12.5 Muutokset 10](#_Toc96945830)

[12.6 Sopimuksen siirtäminen 10](#_Toc96945831)

[12.7 Rekisterin Ylläpitäjän alkuperätakuisiin liittyvien palveluiden päättyminen 10](#_Toc96945832)

[12.8 Voimaan jäävät ehdot 10](#_Toc96945833)

[13 SOVELLETTAVA LAKI JA ERIMIELISYYKSIEN RATKAISEMINEN 10](#_Toc96945834)

[14 SOPIMUSKAPPALEET 11](#_Toc96945835)

**Liitteet**

Liite 1 Energiaviraston vahvistamat alkuperätakuujärjestelmän ehdot

Liite 2 Hinnasto (perustuen Energiaviraston vahvistamaan hinnoittelumenetelmään)

Liite 3 Yhteystiedot

Liite 4 Valtakirjamalli

# OSAPUOLET

Tämä palvelusopimus (jäljempänä Sopimus) on tehty seuraavien osapuolten välillä

1. Gasgrid Finland Oy, Y-tunnus 3007894-1, Keilaranta 19 D, 02150 Espoo, Alkuperätakuurekisterin Ylläpitäjä (jäljempänä Rekisterin Ylläpitäjä)

ja

1. [Yrityksen nimi], Y-tunnus [xxxx], [Osoite], Alkuperätakuurekisterin Tilinhaltija (jäljempänä Tilinhaltija)

Sopimuksen liitteenä tulee toimittaa kaupparekisteriote tai vastaava virallinen asiakirja sekä nimenkirjoitusoikeutettujen nimet.

Rekisterin Ylläpitäjä ja Tilinhaltija ovat jäljempänä yhdessä ”Osapuolet” ja erikseen ”Osapuoli”.

Molempien Osapuolien yhteystiedot ja Tilinhaltijan laskutustiedot ovat Sopimuksen Liitteessä 3 Yhteystiedot.

# SOPIMUKSEN TAUSTA JA TARKOITUS

Laki energian alkuperätakuista 1050/2021 on astunut voimaan 3.12.2021 ja kaasun ja vedyn alkuperätakuurekisterin (”Rekisteri”) ylläpitäjäksi on nimetty maakaasujärjestelmän järjestelmävastaava siirtoverkonhaltija Gasgrid Finland Oy (”Rekisterin Ylläpitäjä”). Gasgrid Finland Oy vastaa kaasun ja vedyn alkuperätakuiden myöntämisestä ja alkuperätakuujärjestelmän sekä -rekisterin ylläpidosta Suomessa (pl. Ahvenanmaa).

Tällä palvelusopimuksella Tilinhaltija liittyy Rekisterin Ylläpitäjän sähköiseen verkkoselainkäyttöiseen kaasun ja vedyn alkuperätakuurekisteriin. Tätä Sopimusta liitteineen sekä Energiaviraston vahvistamia kulloinkin voimassa olevia kaasun ja vedyn alkuperätakuujärjestelmän ehtoja sovelletaan Tilinhaltijaan ja alkuperätakuurekisterin käyttämiseen.

Alkuperätakuujärjestelmän toimintaperiaate on kuvattu Energiaviraston vahvistamissa kulloinkin voimassa olevissa ehdoissa ja hinnoittelu perustuu Energiaviraston vahvistamaan kulloinkin voimassa olevaan hinnoittelumenetelmään.

# MÄÄRITELMÄT

Mikäli ei muuta erikseen määritellä, koskevat kaasun ja vedyn alkuperätakuujärjestelmän Energiaviraston vahvistamissa ehdoissa esitetyt määritelmät myös tätä palvelusopimusta.

# TIETOJÄRJESTELMÄT

Tilinhaltija on velvollinen hankkimaan omalla kustannuksellaan Rekisterin käyttämiseen tarvitsemansa tietoliikennevälineet ja -yhteydet. Tilinhaltija on vastuussa siitä, että käyttää riittäviä ja nykyaikaista tekniikkaa edustavia menetelmiä ja teknologioita, jotka varmistavat Rekisterin käyttöön liittyvän tietoturvan ja Rekisterissä olevien ja siirrettyjen tietojen virheettömyyden ja yhdenmukaisuuden.

Rekisteri perustuu sähköisiin tilikirjauksiin. Rekisteri ei käsittele alkuperätakuiden kaupankäyntiin liittyvää rahaliikennettä vaan ainoastaan dokumentoi alkuperätakuihin liittyvät kirjaukset.

Rekisterin Ylläpitäjällä on oikeus toteuttaa Rekisteri parhaaksi katsomallaan tavalla sekä muuttaa sitä ja Rekisterin käytölle asetettuja IT-vaatimuksia. Rekisterin Ylläpitäjän tulee ilmoittaa olennaisista muutoksista Tilinhaltijalle kirjallisesti, viimeistään 30 päivää ennen muutosten käyttöönottamista. Kiireellisissä tapauksissa muutokset voidaan tehdä ilmoittamatta niistä etukäteen. Tällöin Rekisterin Ylläpitäjän tulee ilmoittaa Tilinhaltijalle asiasta kirjallisesti niin pian kuin mahdollista muutoksen toteuttamisen jälkeen. Rekisterin Ylläpitäjän tulee ilmoittaa Tilinhaltijalle Rekisterin suunnitellusta käyttökeskeytyksestä 4 päivää ennen suunniteltua keskeytystä. Tilinhaltijalle tulee ilmoittaa muista Rekisterin käytön estävistä käyttökeskeytyksistä niin pian kuin mahdollista.

Rekisterin Ylläpitäjällä on oikeus rajoittaa Tilinhaltijan Rekisterin palveluiden käyttöä tai estää käyttö kokonaan, mikäli Tiinhaltija käyttää järjestelmää väärin tai Tilinhaltija ei ole täyttänyt Sopimuksen mukaisia velvoitteitaan.

# TILINHALTIJAN VELVOLLISUUDET

## Maksut

Tilinhaltija on velvollinen maksamaan Rekisterin Ylläpitäjän laskuttamat, tämän Sopimuksen mukaiset maksut. Maksut koostuvat kiinteistä maksuista ja käyttöön perustuvista maksuista. Energiavirasto vahvistaa hinnoittelumenetelmän. Kulloinkin voimassa oleva hinnasto julkaistaan Gasgrid Finland Oy:n verkkosivulla. Hintoihin lisätään kulloinkin voimassa oleva arvonlisävero sekä muut mahdolliset viranomaisten määräämät välilliset verot ja maksut.

Hinnasto päivitetään vuosittain ja Rekisterin Ylläpitäjä julkaisee uuden hinnaston viimeistään voimaantuloa edeltävän vuoden marraskuun 30. päivänä. Uusi hinnasto korvaa edellisen hinnaston ja uutta hinnastoa sovelletaan sen julkaisemista seuraavan vuoden alusta lukien.

Rekisterin Ylläpitäjällä on oikeus muuttaa hintoja myös kalenterivuoden aikana, jos palvelun sisältö muuttuu olennaisesti Rekisterin Ylläpitäjästä riippumattomasta syystä tai mikäli ilmenee ylimääräisiä kustannuksia, joita ei kohtuudella voitu ennakoida vuotuisen hinnastontarkistuksen yhteydessä. Rekisterin Ylläpitäjä ilmoittaa kirjallisesti hintojen muutoksesta viimeistään yhtä kuukautta ennen muutoksen voimaantuloa.

Käyttöön perustuvat maksut laskutetaan jälkikäteen neljästi vuodessa kvartaaleittain: huhti-, heinä-, loka- ja tammikuussa aina edellinen kolme (3) kuukautta kerrallaan. Kiinteät maksut laskutetaan huhtikuussa. Erikseen laskutettavat työt, kuten mahdolliset tuntityöt laskutetaan työtä seuraavan neljännesvuosittaisen laskutuksen yhteydessä. Vastikään rekisteröityjen uusien Tuotantolaitosten ja Tilinhaltijoiden osalta kiinteät maksut laskutetaan ensimmäisen mahdollisen neljännesvuosittaisen laskutuksen yhteydessä. Kiinteitä maksuja ei palauteta, jos Tilinhaltija irtisanoo sopimuksen vuoden aikana.

Laskun maksuaika on 14 vuorokautta laskun päivämäärästä. Erillistä laskutuslisää ei peritä. Viivästyskorko on voimassa olevan korkolain mukainen viivästyskorko. Maksumuistutuksesta peritään 5 euron maksumuistutusmaksu. Mahdolliset perintätoimet käynnistyvät kahden maksumuistutuksen jälkeen.

## Tilin päivittäminen ja perustietojen ylläpitäminen

Tilinhaltijalle luodaan tili verkkoselainpohjaiseen alkuperätakuurekisteriin. Linkki Rekisteriin löytyy Rekisterin Ylläpitäjän verkkosivulta. Vain rekisteröityneet käyttäjät pääsevät kirjautumaan Rekisteriin henkilökohtaisilla tunnuksilla. Tilinhaltija huolehtii, että tiliin liitetyt organisaatioon sekä yhteyshenkilöihin liittyvät tiedot ovat oikein ja ajan tasalla ja päivittää niitä tarvittaessa Rekisteriin. Tilinhaltija vastaa Rekisterissä olevien tietojen virheettömyydestä, ajantasaisuudesta ja luotettavuudesta ja noudattaa lainsäädäntöä ja sen nojalla annettuja asetuksia sekä lainsäädäntöä täydentäviä asiakirjoja.

Tilinhaltija vastaa myös omaan tiliinsä liitettyjen tuotantolaitosten tietojen oikeellisuudesta. Tuotantolaitoksen tietoihin liittyvät muutokset tulee aina erikseen ilmoittaa Rekisterin Ylläpitäjälle.

## Alkuperätakuiden peruuttaminen

Tilinhaltijat, joilla on alkuperätakuita rekisterissä, voivat peruuttaa niitä. Tilinhaltija vakuuttaa, että alkuperätakuut peruutetaan (käytetään) Energiaviraston vahvistamissa alkuperätakuujärjestelmän ehdoissa ja lainsäädännössä kuvatulla tavalla.

## Oikeuksien ja velvoitteiden siirto

Alkuperätakuutiliin liittyviä oikeuksia ja velvoitteita ei voida siirtää kolmannelle osapuolelle ilman Rekisterin Ylläpitäjän etukäteen antamaa kirjallista hyväksymistä. Rekisterin Ylläpitäjä ei voi kieltäytyä suostumuksen antamisesta aiheettomalla perusteella.

# VIRHEET TRANSAKTIOISSA

Jos Osapuolet havaitsevat virheen alkuperätakuun myöntämisessä, peruuttamisessa tai muussa käsittelyssä, tulee toiselle Osapuolelle ilmoittaa asiasta niin pian kuin mahdollista.

Mikäli alkuperätakuun myöntämisessä, peruuttamisesta tai käsittelyssä on virhe, tai virhe johtuu Rekisterin luvattomasta käytöstä tai sen toimintahäiriöstä, Osapuolet tekevät yhteistyötä ja käyttävät kaikki perusteltavissa olevat keinot sen varmistamiseksi, ettei virheestä seuraa oikeudetonta hyötyä. Virheen ilmettyä Rekisterin Ylläpitäjä voi poistaa tai lisätä Tilinhaltijan tillillä olevia alkuperätakuita. Mikäli alkuperätakuita ei ole myönnetty riittävää määrää, Rekisterin Ylläpitäjä myöntää alkuperätakuut niin pian kuin se on vastaanottanut virheettömät tiedot.

Mikäli ilmenee, että jonkin alkuperätakuun tiedot ovat virheellisiä, Rekisterin Ylläpitäjä on oikeutettu poistamaan kyseiset alkuperätakuut ja muut samantyyppiset alkuperätakuut edellyttäen, että kyseiset alkuperätakuut ovat poistamisajankohtana Tilinhaltijan siirtokelpoisten alkuperätakuiden tilillä.

Kun transaktiot on tehty Tilinhaltijan pyynnöstä tai Tilinhaltija on osallistunut niihin tämän Sopimuksen, Energiaviraston vahvistamien alkuperätakuupalvelun ehtojen ja kaikkien soveltuvien teknisten vaatimusten mukaisesti, eikä tilinhaltija esitä väitettä transaktion virheellisyydestä oikaisuvaatimuksen tekemiselle asetetussa ajassa, tulee Tilinhaltijan hyväksyä transaktion oikeusvaikutukset.

# HENKILÖTIETOJEN KÄSITTELY JA TIETOTURVA

Tilinhaltija on tietoinen alkuperätakuurekisteriin liittymisensä yhteydessä ilmoittamiensa henkilötietojen käsittelystä Rekisterin Ylläpitäjän toimesta siinä laajuudessa kuin tietojen käsittely on tarpeellista rekisterin hallinnoimiseksi ja ylläpitämiseksi. Lisätietoja Rekisterin Ylläpitäjän henkilötietojen käsittelystä löytyy Gasgrid Finlandin tietosuojaselosteesta, joka on saatavilla Gasgrid Finlandin verkkosivulta. Rekisterinpitäjänä toimii Rekisterin Ylläpitäjä, henkilötietojen käsittelyperuste on Rekisterin Ylläpitäjälle laissa energian alkuperätakuista (1050/2021) asetetut lakisääteiset velvoitteet, ja henkilötietojen käsittelyyn sovelletaan voimassa olevaa tietosuojalakia (1050/2018) ja sovellettavaa EU-tietosuojasääntelyä. Tilinhaltijalla on muun muassa oikeus pyynnöstä saada tietää Rekisterin Ylläpitäjän henkilötietorekisteriin tehdyt merkinnät ja korjata ilmoittamiaan henkilötietoja. Tilinhaltijan ja muiden rekisteröityjen oikeuksia on kuvattu tarkemmin em. tietosuojaselosteessa. Henkilötiedot poistetaan Rekisteristä, kun niiden käsittely ei ole tietosuoja- tai muun lainsäädännön mukaisesti enää tarpeellista.

Rekisterin Ylläpitäjä toteuttaa tarvittavat tietoturvaan liittyvät toimenpiteet sen varmistamiseksi, että Rekisterin Ylläpitäjälle tietosuojalainsäädännössä ja tiedonhallintalaissa (906/2019) asetettuja velvollisuuksia ja vaatimuksia noudatetaan.

# VASTUUT

Tilinhaltijan tulee kaiken aikaa noudattaa soveltuvaa lainsäädäntöä sekä Energiaviraston vahvistamia alkuperätakuujärjestelmän ehtoja. Rekisterin Ylläpitäjä ei ole vastuussa Tilinhaltijalle aiheutuneista vahingoista, ellei kyseessä ole Rekisterin Ylläpitäjän yksinomaiselle vastuulle kuuluvasta tehtävästä ja vahinko on tehtävää suorittaessa aiheutettu tahallisesti tai tuottamuksesta.

Jos Tilinhaltijalle aiheutuu vahinkoa Rekisterin Ylläpitäjän huolimattomuuden vuoksi, tulee Tilinhaltijan vaatia korvausta ainoastaan Rekisterin Ylläpitäjältä. Jos Tilinhaltijalle aiheutuu vahinkoa muiden käyttäjien, markkinaosapuolien tai kolmannen osapuolen huolimattomuuden vuoksi, tulee Tilinhaltijan vaatia korvausta ainoastaan vahingon aiheuttaneelta. Tilinhaltija on velvollinen kaikin mahdollisin tavoin estämään tai rajoittamaan syntyvien vahinkojen määrää. Ellei Tilinhaltija asianmukaisilla tavoilla estä tai rajoita vahinkojen syntymistä, korvausta voidaan pienentää.

Tilinhaltija tai Rekisterin Ylläpitäjä eivät vastaa epäsuorista tai välillisistä vahingoista kuten esimerkiksi tuotannon tai liiketoiminnan vähentymisestä aiheutuneesta vahingosta, saamatta jääneestä voitosta tai muiden kolmansien osapuolien vaatimuksista. Kyseisiä vastuunrajoituksia ei kuitenkaan sovelleta, mikäli kyseessä on tahallinen rikkomus tai tarkoituksellisesti aiheutettu vahinko.

Rekisterin Ylläpitäjä ei voi taata, että Rekisteri on aina käytettävissä esimerkiksi tilanteissa, joissa tietojärjestelmien toiminnassa on häiriöitä. Mahdolliset katkokset pyritään pitämään mahdollisimman lyhyinä.

Tilinhaltijan tulee vapauttaa Rekisterin Ylläpitäjä vastuusta ja kolmansilta osapuolilta tulevilta vaateilta, mikäli Tilinhaltija on aiheuttanut vahinkoa omalla toiminnallaan, kuten Energiaviraston vahvistamien alkuperätakuuehtojen vastaisilla kaupoilla, siirroilla tai peruutuksilla.

Tilinhaltija vastaa itse omista veroihin liittyvistä velvoitteista sekä valmisteverotukseen liittyvistä mahdollisista käytännön toimista Verohallinnon suuntaan.

Mikäli tämän kappaleen 8 mukaiset sopimusehdot eivät ole sovellettavissa tai päteviä sovellettavan lainsäädännön vuoksi, sovelletaan näitä ehtoja siinä määrin kuin se on sallittua sovellettavan lain mukaan.

# YLIVOIMAINEN ESTE (FORCE MAJEURE)

Rekisterin Ylläpitäjällä on oikeus keskeyttää palvelun ylläpito ylivoimaisen esteen vuoksi. Ylivoimaisena esteenä pidetään osapuolesta riippumattomia seikkoja, joita osapuoli ei ole voinut ottaa kohtuudella huomioon ja joka voimassaoloaikanaan tai sen jälkeen estää tai huomattavasti vaikeuttaa osapuolen sopimusvelvoitteiden täyttämistä ja jonka tuottamaa haittaa ei voida kohtuudella estää tai poistaa. Ylivoimaisia esteitä voivat olla esimerkiksi tulipalo, räjähdys, tulva, maanjäristys, viranomaisten toimenpiteet ja määräykset, sota tai liikekannallepano, odottamattomat laajat sotilaskutsunnat, takavarikko, tuontikielto, kaasulaitteiden ulkomaisen toimittajan ylivoimainen este, valuuttarajoitukset, käyttövoiman rajoitukset, yleinen raaka- tai tarveainepula, lakko, työselkkaus, pandemia, epidemia, Rekisterin toimittajan ylivoimainen este tai muu osapuolten määräysvallan ulkopuolella oleva olosuhde.

Mikäli sopijapuoli haluaa vedota ylivoimaiseen esteeseen, on hänen ilmoitettava siitä kirjallisesti toiselle sopijapuolelle kohtuullisessa ajassa sen jälkeen, kun on saanut tiedon ylivoimaisesta esteestä.

Ylivoimainen este lykkää osapuolten sopimusvelvoitteiden täyttämisen siksi ajaksi, kun este kunkin sopimusvelvoitteen osalta on ollut voimassa tai ajaksi, mikä on ollut tarpeen esteen seurausten poistamiseksi.

# JULKISUUSLAKI, LUOTTAMUKSELLINEN AINEISTO JA SALASSAPITOVELVOITTEET

Viranomaisten toiminnan julkisuudesta annetun lain (621/1999) mukaisesti viranomaisten asiakirjat ovat julkisia, jollei kyseisessä tai muussa laissa erikseen toisin säädetä. Salassapitovelvoitteista ja niistä poikkeamisista on säädetty julkisuuslain 6 ja 7 luvuissa. Luvun 6 24 §:ssä on lueteltu viranomaisen salassa pidettävät asiakirjat, joita ovat muun muassa asiakirjat, jotka sisältävät tietoja yksityisestä liikesalaisuudesta. Lähtökohtaisesti Rekisterin Ylläpitäjä julkaisee luettelon kaikista rekisteröidyistä tilinhaltijoista ja tietyn tilinhaltijan tiliin liitetyistä kaasun tuotantolaitoksista.

Osapuolet tiedostavat, että tähän Sopimukseen ja Rekisteritietoihin saattaa kohdistua tietopyyntöjä. Mikäli tähän Sopimukseen tai Rekisteritietoihin kohdistuu tietopyyntö, varataan Osapuolille mahdollisuus lausua mielipiteensä Sopimuksen tai Rekisteritietojen julkisuudesta ennen kuin viranomainen ratkaisee asian.

Viranomainen on päätöksiä tehdessään ja muutoinkin tehtäviään hoitaessaan velvollinen huolehtimaan siitä, että tietojen saamista viranomaisen toiminnasta ei rajoiteta ilman asiallista ja laissa säädettyä perustetta eikä enempää kuin on tarpeellista ja että tiedon pyytäjiä kohdellaan tasapuolisesti.

Harkittaessa yleisöltä salassa pidettävän tiedon antamista ennalta määritellylle tiedonsaajalle julkisuus- tai salassapito-olettaman sisältävän säännöksen osoittamissa rajoissa on pidettävä huolta siitä, että tiedonsaajalla on tämän lain mukainen vaitiolovelvollisuus ja että tietoja annetaan muille kuin viranomaisille ja niissä toimiville vain, jos tiedon antamiselle on painava yleinen syy.

Kaupallista, teknistä, strategista, taloudellista tai muutoin arkaluonteista tietoa, joka ei ole julkisesti tunnettua ja joka tavanomaisesti arvioidaan merkitykselliseksi ja luottamukselliseksi, tulee käsitellä luottamuksellisena tietona molempien Osapuolien toimesta, riippumatta siitä, onko kyseinen tieto nimenomaisesti ilmoitettu luottamukselliseksi. Luottamuksellisen tiedon luovuttaminen edellyttää toisen Osapuolen antamaa etukäteistä kirjallista suostumusta.

Selvyyden vuoksi todetaan, ettei tämä salassapitovelvoite estä Rekisterin Ylläpitäjää antamasta tietoja viranomaisille, kuten esimerkiksi valvovalle viranomaiselle, veroviranomaisille, Suomen sekä Tilinhaltijan rekisteröintimaan poliisille ja Europolille.

Rekisteriohjelmisto, mukaan lukien kaikki siihen kuuluvat työkalut, tietotaito sekä näihin liittyvät immateriaalioikeudet ovat ja säilyvät Rekisterin Ylläpitäjän, palveluntuottajien ja/tai lisenssinantajien yksinomaisena omaisuutena. Ohjelmistokoodia, dokumentaatiota ja yleisesti ottaen kaikkea ohjelmistoon liitännäistä tietotaitoa tulee käsitellä luottamuksellisena tietona, vaikkei sitä olisi nimenomaisesti sellaisena luovutettu. Tilinhaltijan tulee käyttää palveluita ja niihin liittyviä ohjelmistoja ainoastaan tämän Sopimuksen mukaisiin tarkoituksiin, eikä sen ole sallittua kopioida, toisintaa, purkaa tai takaisin mallintaa taikka muuttaa, sopeuttaa tai muunnella mitään ohjelmiston osia tai dokumentaatiota.

# SOPIMUKSEN VOIMASSAOLO JA PÄÄTTYMINEN

## Sopimuksen voimassaolo

Tämä Sopimus tulee voimaan, kun molemmat Osapuolet ovat allekirjoittaneet sen. Sopimus on voimassa toistaiseksi.

## Sopimuksen irtisanominen tilinhaltijan toimesta

Tilinhaltija voi irtisanoa tämän Sopimuksen neljän (4) viikon irtisanomisajalla ilmoittamalla siitä kirjallisesti Rekisterin Ylläpitäjälle. Tilinhaltijan tili suljetaan irtisanomisajan päätyttyä ja tällöin tilillä olevat käyttämättömät alkuperätakuut mitätöidään. Tilinhaltija voi irtisanomisajan kuluessa siirtää itse alkuperätakuut toisen Tilinhaltijan tilille.

Tiliin liittyvistä toimista jäävä dokumentaatio ja historiatiedot säilytetään kuusi (6) vuotta Rekisterin Ylläpitäjän toimesta.

## Sopimuksen irtisanominen Rekisterin Ylläpitäjän toimesta

Mikäli tilinhaltija laiminlyö Sopimuksessa ja/tai Energiaviraston vahvistamissa alkuperätakuujärjestelmän ehdoissa kuvattuja velvoitteitaan eikä korjaa sopimusrikkomustaan Rekisterin Ylläpitäjän ilmoittamassa kohtuullisessa ajassa, Rekisterin Ylläpitäjällä on oikeus lukita tilinhaltijan tili, jolloin tilitransaktioita ei ole mahdollista tehdä. Tili on lukittuna siihen asti, kunnes tilinhaltija on oikaissut sopimusrikkomuksensa, ja tili voidaan Rekisterin Ylläpitäjän harkinnan mukaisesti uudelleen aktivoida. Alkuperätakuiden voimassaolo kuluu normaalisti ja ne voivat umpeutua myös sinä aikana, kun ne ovat lukitulla tilillä.

Sopimusrikkomukseksi katsotaan muun muassa seuraavat asiat:

1. Tilinhaltija laiminlyö toistuvasti omien tietojensa päivittämisen tai tuotantolaitokseen liittyvien tietojen päivittämisen;
2. Tämän Sopimuksen kappaleissa 4 ja 5 kuvattujen velvoitteiden laiminlyönti;
3. Muu lainsäädännön, Energiaviraston vahvistamien alkuperätakuujärjestelmän ehtojen, asiakasohjeiden ja/tai tämän Sopimuksen olennainen rikkominen.

# MUUT SOPIMUSEHDOT

## Sopimuskokonaisuus

Tämä Sopimus liitteineen muodostaa Osapuolten välisen koko sopimuskokonaisuuden ja syrjäyttää ja korvaa kaikki mahdolliset ennen tämän Sopimuksen allekirjoitusta tehdyt tämän Sopimuksen tarkoitukseen liittyvät suulliset sitoumukset tai vakuutukset tai muut välipuheet taikka kirjalliset dokumentit.

## Ehtojen erillisyys

Mikäli jokin tämän Sopimuksen ehto on pätemätön tai täytäntöönpanokelvoton, se ei vaikuta muihin tämän Sopimuksen ehtoihin. Osapuolet sitoutuvat neuvottelemaan hyvässä yhteisymmärryksessä tällaisen ehdon korvaamisesta vastaavalla pätevällä ja täytäntöönpanokelvollisella ehdolla. Mikäli Osapuolet eivät saavuta yksimielisyyttä korvaavasta ehdosta, tämä ei vaikuta palvelusopimuksen minkään muiden ehtojen pätevyyteen tai täytäntöönpanokelpoisuuteen.

## Ilmoitukset

Kaikki ilmoitukset Osapuolten välillä tämän Sopimuksen tarkoittamissa asioissa tulee toimittaa Liitteen 3 Yhteystiedot mukaisesti.

## Aineettomat oikeudet

Osapuolten välisessä suhteessa molemmat Osapuolet omistavat täysimääräisesti kaikki omaan liiketoimintaansa liittyvät tavaramerkit, toiminimet, patentit, tekijänoikeudet ja muut immateriaalioikeudet, eikä tällä Sopimuksella siirretä mitään oikeuksia näihin liittyen.

## Muutokset

Rekisterin Ylläpitäjä varaa oikeuden alkuperätakuujärjestelmän ehtojen muuttamiseen tarvittaessa perustellusta syystä, kuten esimerkiksi lainsäädännön ja standardien muuttuessa/voimaantullessa.

Tilinhaltijan on velvollisuus hyväksyä Energiaviraston vahvistamiin ehtoihin tehdyt muutokset. Rekisterin Ylläpitäjä sitoutuu ilmoittamaan Tilinhaltijalle ehtojen muutoksista ja niiden voimaan astumisesta vähintään viisi (5) viikkoa ennen muutoksien voimaanastumista. Muutosten voimaanastuminen pyritään ajoittamaan kuun vaihteeseen. Mikäli Tilinhaltija ei hyväksy muutoksia, Tilinhaltijalla on oikeus irtisanoa tämä Sopimus kohdan 11 mukaisesti.

## Sopimuksen siirtäminen

Tilinhaltija ei saa siirtää tätä Sopimusta ja siihen liittyviä oikeuksia ja velvoitteita kolmannelle osapuolelle ilman Rekisterin Ylläpitäjän etukäteen antamaa kirjallista hyväksymistä. Rekisterin Ylläpitäjällä on oikeus siirtää oikeutensa ja velvoitteensa joko kokonaan tai osittain sellaiselle kolmannelle osapuolelle tai viranomaiselle, jolle Rekisterin Ylläpitäjän vastuut kokonaisuudessaan tai osittain siirtyvät.

## Rekisterin Ylläpitäjän alkuperätakuisiin liittyvien palveluiden päättyminen

Jos Rekisterin Ylläpitäjän oikeus toimia lakisääteisen kaasun ja vedyn alkuperätakuujärjestelmän rekisterin ylläpitäjänä päättyy, Osapuolella on oikeus siirtää tämä Sopimus uudelle rekisterin ylläpitäjälle. Mikäli uutta ylläpitäjää ei ole, Osapuolella on oikeus päättää tämä Sopimus. Tilinhaltijan maksamia Sopimuksen mukaisia maksuja ei palauteta.

Tilinhaltijalla on oikeus saada omat tietonsa itselleen 12 kuukauden aikana siitä lukien, kun Rekisterin Ylläpitäjän alkuperätakuisiin liittyvät palvelut päättyvät. Rekisterin Ylläpitäjä veloittaa Tilinhaltijaa hinnastonsa mukaisen lisätöiden tuntihinnan ja käytetyn ajan perusteella.

## Voimaan jäävät ehdot

Tämän Sopimuksen kohtia 6, 8, 10, 12.3, 12.8 ja 13 sovelletaan ajallisesti rajoittamatta ja tämän Sopimuksen irtisanomisesta tai purkamisesta huolimatta.

# SOVELLETTAVA LAKI JA ERIMIELISYYKSIEN RATKAISEMINEN

Tähän Sopimukseen sovelletaan Suomen lakia, lukuun ottamatta sen lainvalintasääntöjä.

Osapuolet pyrkivät ensisijaisesti ratkaisemaan tähän Sopimukseen, sen voimassaoloon ja/tai tulkintaan liittyvät erimielisyydet neuvotteluteitse. Mikäli Osapuolet eivät pääse neuvotteluissa yksimielisyyteen, Sopimuksesta aiheutuvat riidat ratkaistaan Helsingin käräjäoikeudessa. Muutoksenhausta rekisterin ylläpitäjän tekemiin päätöksiin on säädetty alkuperätakuulain (1050/2021) 37 §:ssä. Riitojenratkaisuprosessi ei rajoita Tilinhaltijan oikeutta hakea alkuperätakuuta koskevaan päätökseen oikaisua ja oikaisuun muutosta hallintolain (434/2003) ja oikeudenkäynnistä hallintoasioissa (808/2019) annetun lain mukaisesti. Muutoksenhausta hallintotuomioistuimeen säädetään oikeudenkäynnistä hallintoasioissa annetussa laissa (808/2019).

# SOPIMUSKAPPALEET

Tätä Sopimusta on laadittu kaksi (2) saman sisältöistä kappaletta, yksi kummallekin Osapuolelle. Osapuolet ovat sopineet, että Sopimus voidaan allekirjoittaa myös sähköisesti käyttämällä sähköisiä allekirjoituksia. Sähköinen allekirjoitus saa samat oikeusvaikutukset kuin käsin tehty allekirjoitus.

GASGRID FINLAND OY

Espoo, xx.xx.202x

\_\_\_\_\_\_\_\_\_\_\_\_\_\_\_\_\_\_\_\_\_\_\_

[Nimen selvennys], [Asema/nimike]

[YRITYKSEN NIMI]

[Paikka], [Päivämäärä]

\_\_\_\_\_\_\_\_\_\_\_\_\_\_\_\_\_\_\_\_\_\_\_

[Nimen selvennys], [Asema/nimike]